**Príloha č. 2: stručný chronologický prehľad doterajšieho vývoja**

06.02.2006: žiadosť riešiť problematiku umenia vo verejnom priestore bola súčasťou otvoreného listu, ktorým sme sa obrátili v mene Slovenskej výtvarnej únie na ministra kultúry Františka Tótha.

Následne prebiehali na MK rokovania k tejto téme aj za účasti zástupcov SVÚ, komentár a predbežné znenie príslušných paragrafov sme zverejnili v Ročenke Slovenskej výtvarnej únie 2013/2014 (str. 67 až 69) – viď Príloha č. 3.

27.05.2015: Vláda SR schválila novelu stavebného zákona, ktorého súčasťou bola aj splnená úloha Ministerstva kultúry SR z programového vyhlásenia vlády - povinnosť umiestňovania umeleckých diel na novostavbách alebo na obnovených existujúcich stavbách financovaných z rozpočtu verejnej správy ako i ochrana už existujúcich umeleckých diel, ktoré sú súčasťou verejných stavieb. Zákon bol predložený do Národnej rady SR.

23.09.2015: novelu stavebného zákona minister Počiatek stiahol z rokovania NR SR.

2016 – 2018: v tomto období (napr. na zasadaní Rady vlády pre kultúru 02.10.2017 a 16.10.2018) sme opakovane predložili návrh na jednoduchú úpravu pôvodného návrhu stavebného zákona, s cieľom nadviazať na medzitým schválené doplnenie Zákona č. [284/2014 Z.z.](https://www.noveaspi.sk/products/lawText/1/85159/1/ASPI%253A/284/2014%20Z.z.) z 11. novembra 2015, a zároveň - s cieľom zvýšenia transparentnosti a výslednej kvality pri uplatňovaní zákona, čo je jednoznačne vo verejnom záujme - sme navrhli doplniť zákon o povinnosť výberu diel na základe súťaže, najmä pri významných stavbách.

19.02.2018: zasadanie Dočasnej pracovnej skupiny na MK. Zástupca ministerstva dopravy na ňom tlmočil požiadavku zmeniť povinnosť umiestňovať umelecké dielo vo verejných stavbách len na odporúčanie. S tým sme zásadne nesúhlasili, pretože predmetná časť zákona by prakticky stratila zmysel. Na zasadaní sme predložili podrobnú 26 stranovú analýzu historického vývoja i reálneho uplatňovania obdobného zákona v iných krajinách, vrátane komentáru odborníkov zo zahraničia.

Október 2018: Analýzu sme zverejnili v publikácii *Čierne ovce umenia? Umenie a spoločnosť: mýty a fakty.* Viď Príloha č. 4.

28.6.2019: zasadanie Rady vlády pre kultúru, na ktorom sme predložili návrhy, súčasťou ktorých bolo i riešenie stavebného zákona (viď Príloha č. 5). Rada vlády pre kultúru schválila uznesenie začať sa prípravou zákona opätovne zaoberať.

13.8. 2019: z Ministerstva kultúry sme dostali informáciu, že Ministerstvo dopravy i na základe našej analýzy od svojej požiadavky ustúpilo a zákon by mal byť predložený do Národnej rady SR. Viď príloha č. 6 - Informácia odboru legislatívy MK SR

2021: v médiách sa objavujú informácie o pripravovaní stavebného zákona, odbornej verejnosti však chýbajú informácie o jeho podobe.